ซิมเมตรา

**ซิมเมตรา** () ชื่อเต็มคือ**สัตยา วาสวานี** () เป็นตัวละครที่ปรากฏตัวครั้งแรกใน*[[โอเวอร์วอตช์ (วิดีโอเกม)|โอเวอร์วอตช์]]* ซึ่งเป็นวิดีโอเกมฮีโรชูตเตอร์มุมมองบุคคลที่หนึ่ง ค.ศ. 2016 ที่พัฒนาโดยบริษัทบลิซซาร์ดเอ็นเตอร์เทนเมนต์ และเป็นต้นกำเนิดของแฟรนไชส์ที่ตามมา ตัวละครนี้ให้เสียงพากย์โดยอัญชลี ภิมานี และปรากฏตัวอีกครั้งในสื่อวรรณกรรมที่เกี่ยวข้องและในเกมภาคต่อ ซึ่งคือ*[[โอเวอร์วอตช์ 2]]* ตัวละครนี้ได้รับแนวคิดโดยเจฟ คาเพลน และออกแบบโดยอาร์โนลด์ แซง โดยมีที่มาจากการต้องการนำเอาวิเซิร์ดในโลกแฟนตาซีคลาสสิกมาผสมผสานเข้ากับฉากไซไฟของเกม ซึ่งแสดงออกผ่านความสามารถในการสร้างสิ่งต่าง ๆ จากอากาศธาตุโดยใช้เทคโนโลยีฮาร์ด-ไลต์ เธอเป็นสตรีเชื้อสายอินเดีย ซึ่งทำงานให้แก่วิชการ์คอร์ปอเรชัน โดยทำหน้าที่ปกป้องผลประโยชน์ของบริษัท พร้อมทั้งพยายามขยายอิทธิพลของพวกเขา แม้ว่าเธอจะมีความกังวลเกี่ยวกับเจตนาของพวกเขาอยู่บ้างก็ตาม และนับตั้งแต่เกมดังกล่าววางจำหน่าย เธอได้ปรากฏตัวในสื่อต่าง ๆ ที่เกี่ยวข้องกับแฟรนไชส์นี้ รวมถึงหนังสือการ์ตูนและสินค้าต่าง ๆ ส่วนเสียงพากย์ในเกมได้บ่งชี้ว่าเธอเคยเรียนหรือทำงานร่วมกับไลฟ์วีเวอร์ในช่วงที่เธอทำงานอยู่ที่วิชการ์คอร์ปอเรชัน

ตัวละครสมมติอย่างซิมเมตราได้รับการตอบรับที่ดีเป็นส่วนใหญ่ตั้งแต่เปิดตัว แม้จะมีข้อติเตียนบ้างเกี่ยวกับการที่บริษัทบลิซซาร์ดนำเสนอแง่มุมทางวัฒนธรรมของเธอ โดยทีมผู้พัฒนาได้รับการยกย่องอย่างมากสำหรับวิธีการนำเสนอตัวละครของเธอในฐานะบุคคลที่มีภาวะออทิสติก ซึ่งถือเป็นการเปลี่ยนแปลงที่สดใหม่เมื่อเทียบกับการนำเสนอในวัฒนธรรมประชานิยมส่วนใหญ่ และได้รับการชื่นชมสำหรับวิธีการที่ละเอียดอ่อนในการนำเสนอเรื่องนี้ โดยมองว่าเป็นเพียงหนึ่งในลักษณะนิสัยหลายอย่างของเธอเท่านั้น อย่างไรก็ตาม รูปแบบการเล่นของเธอใน*โอเวอร์วอตช์*กลับสร้างความแตกแยกอย่างมาก ส่งผลให้เกิดความบาดหมางในกลุ่มผู้เล่น เนื่องจากบางคนสันนิษฐานว่าผู้เล่นเลือกเธอมาเพื่อก่อกวนหรือกลั่นแกล้งเพื่อนร่วมทีม ส่งผลให้ผู้เล่นที่เล่นซิมเมตราถูกด่าทอหรือถูกพยายามแบนออกจากเกม แต่ผู้เล่นเหล่านั้นก็โต้แย้งว่าพวกเขาชื่นชอบรูปแบบการเล่นเชิงกลยุทธ์ของเธอ และมองว่าเธอเป็นตัวเลือกเชิงกลยุทธ์ในเกมที่เล่นเป็นทีม

## แนวคิดและการพัฒนา
thumb|upright=0.95|left|การออกแบบของซิมเมตรามีการเปลี่ยนแปลงอย่างมากในระหว่างการพัฒนา

ขณะที่กำลังพัฒนาแนวคิดเกมออนไลน์ผู้เล่นจำนวนมากให้แก่บริษัทบลิซซาร์ดเอ็นเตอร์เทนเมนต์นั้น เจฟ กูดแมน ผู้เป็นนักพัฒนาได้เสนอแนวคิดเกี่ยวกับคลาสตัวละครจำนวนมากให้ผู้เล่นเลือก โดยแต่ละคลาสจะมีความเชี่ยวชาญเฉพาะด้านที่แตกต่างกันไป ส่วนเจฟ คาเพลน ที่เป็นนักพัฒนาเกมอีกคนหนึ่ง ได้นำแนวคิดนี้ไปปรับใช้ โดยนำเอาแนวคิดตัวละครจากเกม*[[ไททัน (วิดีโอเกมบลิซซาร์ดเอ็นเตอร์เทนเมนต์ที่ถูกยกเลิก)|ไททัน]]* ซึ่งเป็นโครงการของบริษัทบลิซซาร์ดที่เพิ่งถูกยกเลิกไป และภาพวาดตัวละครของอาร์โนลด์ แซง ผู้เป็นศิลปิน มาใช้ในโครงการนั้น โดยคาเพลนได้สร้างเอกสารนำเสนอแปดหน้าสำหรับแนวคิดวิดีโอเกมยิงมุมมองบุคคลที่หนึ่งเพื่อเสนอไอเดียซึ่งรวมถึงตัวละครที่เสนอไว้หลายตัว หนึ่งในนั้นคือหญิงผิวขาวที่ให้ชื่อว่า "สถาปนิก" สวมชุดสีเหลืองที่เผยให้เห็นต้นขา, ถือปืนเลเซอร์ และมี "เครื่องเชื่อมไฟฟ้า" สามง่ามแทนที่มือซ้ายของเธอในแขนไซเบอร์เนติกส์ แนวคิดดังกล่าวได้รับการแก้ไขหลายครั้งในภายหลัง ก่อนที่จะกลับมาใช้แบบร่างเดิมเป็นพื้นฐาน โดยเปลี่ยนชื่อตัวละครนี้เป็น "ซิมเมตรา" และให้เธอเป็นหญิงเชื้อสายอินเดีย การออกแบบนี้เป็นหนึ่งในยี่สิบแบบสุดท้ายที่ถูกนำเสนอในภาพหลักสำหรับการนำเสนอเกม*โพรมีเทียส* ซึ่งเมื่อได้รับการอนุมัติแล้ว ก็ได้พัฒนาไปเป็นเกม*โอเวอร์วอตช์*ในที่สุด

ซิมเมตราเป็นหนึ่งในตัวละครที่เล่นได้สิบสองตัวแรกที่เปิดตัวพร้อมกับการเปิดตัวเกม*โอเวอร์วอตช์*ในงานบลิซซ์คอนเดือนพฤศจิกายน ค.ศ. 2014 โดยบริษัทบลิซซาร์ดปล่อยให้เรื่องราวเบื้องหลังของเธอค่อย ๆ พัฒนาไปเองตามธรรมชาติ ซึ่งในตอนแรก พวกเขาพัฒนาเนื้อเรื่องของวิชการ์คอร์ปอเรชันของซิมเมตราโดยแทบไม่มีความเกี่ยวข้องกับส่วนอื่น ๆ ของ*โอเวอร์วอตช์* แต่ต่อมาได้เห็นโอกาสที่จะขยายเนื้อเรื่องให้กว้างขึ้นในขณะที่พัฒนาเรื่องราวสำหรับตัวละครอื่น ๆ นอกจากนี้ ซิมเมตรายังเป็นออทิสติก ซึ่งเดิมทีมีการกล่าวถึงเรื่องนี้เพียงเล็กน้อยในการ์ตูนช่องที่แถมมากับเกม จนกระทั่งแฟนเกมคนหนึ่งได้สอบถามคาเพลนโดยตรง และเขาได้ยืนยันเรื่องนี้ในจดหมายตอบกลับ โดยเหล่าผู้พัฒนาเกม*โอเวอร์วอตช์*ยังกล่าวอีกว่า พวกเขาไม่ต้องการใช้ลักษณะเฉพาะนี้เป็นเครื่องมือในการกำหนดนิยาม แต่ต้องการเน้นย้ำว่าตัวละครของพวกเขานั้นเป็นการผสมผสานของลักษณะนิสัยหลาย ๆ อย่าง ด้วยเหตุนี้ พวกเขาจึงเพิ่มคำบรรยายอย่างแยบยลลงในบทสนทนาในเกมของเธอ เพื่อแสดงออกถึงความปรารถนาในความเป็นระเบียบและความไม่ชอบการถูกกระตุ้นมากเกินไป ซึ่งโจชิ จาง นักออกแบบเนื้อเรื่องของ*โอเวอร์วอตช์ 2* ได้ขยายรายละเอียดในส่วนนี้เพิ่มเติมใน ค.ศ. 2022 โดยให้เสียงพากย์ที่อ้างอิงถึงการรับรู้ทางประสาทสัมผัสที่เฉียบคมและพฤติกรรมที่ทำให้เธอสามารถกระตุ้นตัวเองได้

## อ้างอิง

## แหล่งข้อมูลอื่น
* 
* Official design reference guide by Blizzard Entertainment.

หมวดหมู่:ตัวละครในบันเทิงคดีที่เป็นออทิซึมสเปกตรัม
หมวดหมู่:ตัวละครที่เป็นไซบอร์ก
หมวดหมู่:ตัวละครหญิงในวิดีโอเกม
หมวดหมู่:ตัวละครที่เป็นสถาปนิก
หมวดหมู่:ตัวละครในบันเทิงคดีที่สามารถควบคุมแสง
หมวดหมู่:ตัวละครชาวอินเดียในวิดีโอเกม
หมวดหมู่:ตัวละครโอเวอร์วอตช์
หมวดหมู่:ตัวละครวิดีโอเกมที่ปรากฏตัวครั้งแรกในปี พ.ศ. 2559
หมวดหมู่:ตัวละครในบันเทิงคดีที่สามารถเทเลพอร์ต